Henry Cabot Lodge Jr.

Henry Cabot Lodge Jr. (5. heinäkuuta 1902 Nahant, Massachussetts – 27. helmikuuta 1985 Beverly, Massachussetts) oli yhdysvaltalainen republikaanipoliitikko. Hänen virkojaan olivat muun muassa senaattori ja Etelä-Vietnamin suurlähettiläs. Lodge oli Richard Nixonin varapresidenttiehdokas Yhdysvaltain presidentinvaaleissa vuonna 1960, mutta hän ja Nixon hävisivät vaalit.
Varhainen elämä.
Henry Cabot Lodge Jr. syntyi Nahantissa, Massachusettsissa 5. heinäkuuta vuonna 1902. Hänen vanhempansa olivat runoilija George Cabot Lodge ja Mathilda Elizabet Davis.
Lodge valmistui Middlesex School -koulusta Concordissa vuonna 1920. Seuraavaksi hyvin koulutettu ja moitteettomilla tavoilla kasvatettu Lodge valmistui Harvardin yliopistosta loistavin arvosanoin vuonna 1924.
Vuosina 1924–1931 hän työskenteli sanomalehtialalla.
Poliittinen ura.
Henry Cabot Lodge Jr.:n poliittinen ura alkoi, kun hän pääsi jäseneksi Massachusettsin osavaltion edustajainhuoneeseen. Hän oli sen jäsenenä vuodesta 1933 vuoteen 1936 asti. Lodgea kannustettiin hyvän ulkonäönsä vuoksi hakemaan yhä korkeampiin virkoihin.
Vuonna 1936 Lodge valittiin Yhdysvaltain senaattiin republikaaniseksi senaattoriksi. Hänen senaattorikautensa alkoi 3. tammikuuta 1937. Senaatissa Lodgesta tuli republikaanien puhemies kansainvälisen ulkopolitiikan puolesta. Hänet valittiin rooliin uudelleen vuonna 1942 ja hän toimi senaatissa aina 3. helmikuuta 1944 tapahtuneeseen eroonsa asti.
Lodge erosi senaatista lähteäkseen aktiivipalvelukseen Yhdysvaltain asevoimissa toisen maailmansodan aikana. Hänestä tuli ensimmäinen senaattori sitten Yhdysvaltain sisällissodan, joka jätti senaatin lähteäkseen sotaan. Ennen eroaan Lodge oli jo ottanut armeijan takia virkavapaata. Kun hän pyysi sitä uudestaan, ministeri Henry L. Stimson kielsi istuvia kongressin jäseniä toimimasta aktiivisessa sotilaspalveluksessa. Kielto pakotti Lodgen eroamaan, ja hän ilmoitti senaatille 4. helmikuuta 1944: "Ottaen huomioon ikäni ja koulutukseni, minun on tästä lähtien palveltava maatani armeijan taistelusotilaana".
Palveltuaan Välimeren ja Euroopan sotatoimialueilla ja noustuaan everstiluutnantiksi hän palasi politiikkaan. Lodge valittiin kolmannen kerran senaattiin vuonna 1946. Tällä kertaa hän istui senaatissa 3. tammikuuta 1947–3. tammikuuta 1953. Lodge pyrki senaattiin vielä vuonna 1952, mutta hävisi demokraattien John F. Kennedylle, jonka vuoksi hänen kautensa loppui heti vuodenvaihteen jälkeen. Samana vuonna Lodge edisti aktiivisesti myöhemmin presidentiksi nousseen Dwight D. Eisenhowerin presidenttiehdokkuutta.
Tappionsa jälkeen Lodge aloitti lähes kolme vuosikymmentä kestäneen diplomaattisen uransa. Hän toimi vuodesta 1953 eroamiseensa 3. syyskuuta 1960 asti Yhdysvaltain edustajana Yhdistyneissä kansakunnissa. 
Lodge oli ehdolla Yhdysvaltain varapresidentiksi vuoden 1960 presidentinvaaleissa Richard Nixonin varapresidenttiehdokkaana, mutta Nixon ja hän hävisivät demokraattien John F. Kennedylle ja tämän varapresidenttiehdokkaalle Lyndon B. Johnsonille.
Lodge toimi Etelä-Vietnamin suurlähettiläänä vuosina 1963–1964. Lodge ilmoitti suurlähettiläänä presidentti Kennedylle uskovansa, että Vietnamin sotaa ei voitettaisi Ngô Đình Diệmin ollessa vallassa. Tämän jälkeen hän vihjaisi yhdessä keskustiedustelupalvelun agenttien kanssa muutamalle Etelä-Vietnamin kenraalille, että Yhdysvallat ei aikoisi vastustaa vallankaappausyritystä. Marraskuussa 1963 salaliitto toteutettiin ja Ngô syrjäytettiin. Vaikka Lodge oli saanut vakuutuksia, että Ngô ja hänen veljensä Ngô Đình Nhu säästettäisiin hengissä, molemmat tapettiin vallankaappauksen yhteydessä. Lodge valittiin tehtävään uudelleen vuonna 1965 ja toimi siinä vuoteen 1967 asti.Vuoden 1964 presidentinvaalien republikaanien esivaaleissa Lodge voitti New Hampshiressa.
Tämän jälkeen hän toimi Yhdysvaltain erityislähettiläänä 1967–1968 ja Länsi-Saksan suurlähettiläänä vuosina 1968–1969. 
Presidentti Richard Nixon nimitti Lodgen johtamaan Yhdysvaltain valtuuskuntaa Vietnamin rauhanneuvotteluissa Pariisissa vuonna 1969. Lodge toimi epäonnistuneiden neuvotteluiden pääneuvottelijana.
Seuraavaksi hän toimi Vatikaanin erityislähettiläänä vuosina 1970–1977.
Henry Cabot Lodge Jr. alkoi kärsiä sydämen vajaatoiminnasta vanhentuessaan ja kuoli 27. helmikuuta 1985 Beverlyssä, Essexin piirikunnassa, Massachusettsissa Yhdysvalloissa.
Yksityiselämä.
Perhe ja suku.
Lodgen isoisä oli poliitikko Henry Cabot Lodge ja hänen äitinsä Mathilda Elizabet Davis oli sukua Frelinghuysenin perheelle, josta on tullut useita kongressin jäseniä. Tätä kautta Lodge on sukua muun muassa vuoden 1844 presidentinvaalien Henry Clayn varapresidenttiehdokkaalle Theodore Frelinghuysenille.
Myös Lodgen veli John Davis Lodge astui politiikkaan. Hänet valittiin jokseenkin menestyksekkään näyttelijänuran jälkeen Connecticutin kuvernööriksi.
Lodge meni naimisiin varakkaan lääkärin tyttären Emily Searsin kanssa. Heillä oli kaksi poikaa, George Cabot ja Henry Sears. George Cabot Lodge oli ehdolla senaattiin. Hän oli Edward M. Kennedyn vastaehdokas vuoden 1962 vaaleissa, mutta hävisi selvästi.